4000 रुपया वार्षिक आय के 12 गांव थे लछमण सिंह पंवार (राणासर) के पास
समसामयिक बीकानेर राज्य के राजपूत ताजिमी सरदारों/ठाकुरों को प्रदत्त गांवाें संबंधी इस लेखे-जोखे का अवलोकन करने पर हमें कई अन्य महत्वपूर्ण जानकारियां प्राप्त होती है। किशन सिंह, बीका श्रंगोत (रासलाना) के विषय में हमें यह ज्ञात होता है कि इनका जन्म वर्ष 1877 था तथा राज्य के द्वारा इन्हें 4000 रुपया अनुमानित वार्षिक आमदनी वाले 7 गांव प्रदान किए गए थे एवं राजस्व के पेटे इनकी कर-देयता 1901 रुपए तय की गई थी। राणासर के लछमण सिंह पंवार के विषय में हमें यह ज्ञात होता है कि, राज्य की ओर से इन्हें 4000 रुपया अनुमानित वार्षिक आय के 12 गांव प्रदान किए गए थे। राजस्व के रूप में इनकी कर देयता 553 रुपए तय की जानी उल्लिखित मिलती है।
लख जी शेखावत-कच्छवाहा (पूनालसर) के विषय में हमें इस ब्यौरे में समाहित जानकारी से यह ज्ञात होता है कि, इन्हें राज्य के द्वारा 1500 रुपया अनुमानित वार्षिक आमदनी का एक गांव प्रदान किया गया था तथा राजस्व के पेटे इनकी कर देयता 204 रुपया, 8 आना मुकर्रर की गई थी। इस ब्यौरे में इनका जन्म वर्ष, 1841 ई. दर्शाया गया है।
लाल सिंह कांधल, बणीरोत (कुचोर) के संबंध में दी गई सूचनाओं से हमें यह विदित होता है कि इनका जन्म वर्ष 1848 ई. था। राज्य की ओर से इन्हें 7000 रुपया अनुमानित वार्षिक आमदनी के 5 गांव प्रदान किए गए थे। तथा राजस्व के रूप में इनकी कर-देयता शून्य तय की गई थी। इसी प्रकार पिरथीसर के लाल सिंह कांधल, बणीरोत का जन्म वर्ष, 1866 ई. दर्शाते हुए उन्हें राज्य के द्वारा प्रदत गांवों की संख्या 2 बताई गई है, जिनकी अनुमानित वार्षिक आय 3615 रुपए बताते हुए राजस्व के रूप में इनसे 901 रुपए की राशि राज्य को जमा कराने की अपेक्षा दर्शायी गई है। (लगातार)
awa_Deva hin_Deva hin_Deva hin_Deva